Atac mafiot sau răzbunare nebunească, pe o strada din Arad, noaptea trecută. Au fost tăiate anvelopele a nu mai puțin de 24 de autoturisme.
Proprietarii mașinilor au avut parte de un șoc de dimineață, când au vrut să plece la serviciu, și au anunțat Poliția.
Poliţiştii au deschis o anchetă, miercuri, după ce 24 de maşini au fost găsite cu anvelopele tăiate, pe o stradă din Arad.
"În dimineaţa de 13 martie a.c., poliţiştii arădeni au fost sesizaţi despre faptul că, în noaptea de 12/13 martie a.c., persoane necunoscute ar fi distrus, prin tăiere, anvelopele a 24 de autoturisme, parcate pe strada Miron Costin, din Arad. A fost constituită echipa operativă, pentru efectuarea cercetării la faţa locului şi evaluarea prejudiciului", a transmis, miercuri, IPJ Arad, citează News.ro.
Sursa citată a precizat că, totodată, sub coordonarea şefului Biroului de Investigaţii Criminale, din cadrul Poliţiei Municipiului Arad, a fost constituită o echipă operativă extinsă, formată din poliţişti de investigaţii criminale, ordine publică şi proximitate, pentru a desfăşura activităţile specifice, în vederea identificării cu celeritate a persoanelor responsabile şi tragerea acestora la răspundere penală.
Cercetările se efectuează într-un dosar penal întocmit pentru distrugere.
Atac similar în "cartierul politicienilor", din Constanța
Un atac similar a avut loc și la Constanța. Mai multe mașini au fost vandalizate, în urmă cu o lună, în cartierul Consilieri, considerat "cartierul politicienilor". Peste 40 mașini au fost vandalizate de un tânăr, care a introdus un bob de năut în capul de la ventil, iar astfel a fost dezumflat cauciucul.
Deși inițial s-a crezut că daunele au fost cauzate de activiști de mediu, polițiștii au constatat că mesajele lăsate în ștergătoare proprietarilor - precum ,,Consumatorul tău de benzină ucide" - erau scrise de un adolescent, care se inspirase dintr-un documentar.